Коми Республикаса Юралысь Вячеслав Гайзерлы петкöдлiсны «Паметь небöглысь» выль 11 том

Коми Республикаса Юралысь – «Паметь небöг» öтйöза редакционнöй коллегияса веськöдлысь В.Гайзер аттьöалiс ставнысö, кодъяс дасьтiсны тайö изданиесö, да пасйис, мый землякъясöс – Великöй Отечественнöй войнаын участвуйтысьясöс да тылын уджалысьясöс нэм кежлö паметьö кольöм кузя уджсö колö водзö нуöдны.

«Уджалан группа нуöдiс зэв ыджыд удж выль том дасьтöм да йöзöдöм кузя, мый отсöгöн миян республикаысь войнаын участвуйтысьяслöн нимъясыс да налöн, кодъяс олiсны танi демобилизация бöрын, нэм кежлö колясны паметьö. Тi вöчанныд зэв колана делö, и регионса Веськöдлан котыр дась отсасьны тайö уджас», – пасйис Коми Республикаса Юралысь.

Редколлегиялöн уджалан группаса юрнуöдысь Анатолий Карповлöн юöртöм серти, «Паметь небöгын» содтöд висьтавсьö Сöветскöй Союзса кöкъямыс Герой йылысь, кодъясöс абу гижöма воддза томас, а сiдзжö сизим фронтöвик йылысь, кодъяслы сетöма куим степеня Слава орден. Таысь кындзи, 11 томын лыддьöдлöма найöс, кодъяс участвуйтiсны 1945 вося лöддза-номъя тöлысь 24 лунö Гöрд изэрд вылын Победа парадын Коми Республикаысь, а сiдзжö на пöвстысь öткымын йылысь гижöма очеркъяс. Ставнас «Паметь небöглöн» 11 томö пыртöма Коми Республикаын 10 058 чужлöм морт йылысь юöр, кодъяс тышкасисны фронтъяс вылын да уджалiсны тылын.

Вячеслав Гайзер тшöктiс Коми Республикаса Юралысьлöн да Коми Республикаса Веськöдлан котырлöн Администрацияса юрнуöдысь Лилия Опариналы видзöдны сы бöрся, медым «Паметь небöг» веськалiс став муниципалитетлöн библиотекаясö да пасйис, мый «сэтшöм районса юралысьяслы, кодъяс тайö уджсö лыддясны веськодьöн, небöгсö нуа ачым, чайта, налы лоö яндзим татшöмнога видзöдласысь».

«Коми Республикаса Паметь небöглысь» электроннöй версиясö позьö аддзыны [www.kр.rkomi.ru](http://www.kр.rkomi.ru) cайтын (Справка вылö: изданиеса электроннöй да печать версия томъясыслöн нумерацияыс абу öткодь).